Vaadeldava perioodi krõbedad karikatuurid ei ilmunud vaakumis, nad võisid olla vägagi mõjukad. Teose 94. leheküljel on trükitud karikatuuriseeria, mis 1938. aastal Vabas Maas ilmununa kutsus esile Saksa saadiku protesti ning andis Eesti võimudele  ettekäände ajalehe sulgemiseks, nagu Medijainen märgib. Tegelikult oli selle perioodi Eesti võimurite sõda poliitilise karikatuuri vastu palju süstemaatilisem kui esimapilgul arvata võikski - ning selle läbi ka autoritaarset riigikorda ennast karikeeriv ja naeruvääristav. «Karrikatuuride avaldamine riigipeade, Mussolini ja Stalini kohta, on keelatud. Samuti ei tohi avaldada karrikatuure, missugused võivad meie vahekordi teiste riikidega rikkuda,» kirjutas välisminister Fr. Akel oma ahastavas salakirjas. «Peab  ainult endale seadma küsimust, mis tunnetega näeksime meie sarnast karrikatuuri meie Riigipea ja silmapaistvate riigitegelaste kohta Saksa, Soome või Läti ajalehtedes?».